Document ID: 32004R1676

UREDBA SVETA (ES) št. 1676/2004
z dne 24. septembra 2004
o sprejemu avtonomnih in prehodnih ukrepov o uvozu nekaterih predelanih kmetijskih proizvodov s poreklom iz Bolgarije in izvozu nekaterih predelanih kmetijskih proizvodov v Bolgarijo
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 133 Pogodbe,
ob upoštevanju predloga Komisije,
ob upoštevanju naslednjega:
(1)
Protokol 3 k Evropskemu sporazumu med Evropskimi skupnostmi in Bolgarijo, odobren s Sklepom 94/908/ES, ESPJ, Euratom Sveta in Komisije z dne 19. decembra 1994 o sklenitvi Evropskega sporazuma o pridružitvi med Evropskimi skupnostmi in njihovimi državami članicami na eni strani ter Republiko Bolgarijo na drugi strani (1), določa trgovinsko ureditev za v njem naštete predelane kmetijske proizvode. Protokol 3 je bil spremenjen s Protokolom o prilagoditvi trgovinskih vidikov Evropskega sporazuma med Evropskimi skupnostmi in njihovimi državami članicami ter Bolgarijo (2), v nadaljevanju „Protokol o prilagoditvah“, ki je bil odobren s Sklepom 1999/278/ES (3) in izboljšan s Sklepom št. 2/2002 Pridružitvenega sveta EU-Bolgarija (4).
(2)
Nedavno je bil sklenjen trgovinski sporazum, ki spreminja Protokol o prilagoditvah. Namen sporazuma je izboljšati ekonomsko konvergenco v pripravi za pristop Bolgarije k Evropski uniji in naj bi začel veljati najkasneje 1. oktobra 2004.
(3)
Postopek sprejemanja odločitve o spremembi Protokola o prilagoditvah ne bo zaključen pravočasno, da bi odločitev lahko začela veljati 1. oktobra 2004. Zato je treba predpisati uporabo tarifnih koncesij za Bolgarijo na avtonomni osnovi od 1. oktobra 2004.
(4)
Za uvoz nekaterih predelanih kmetijskih izdelkov ni treba predpisati nobenih dajatev. Za nekatere druge vrste blaga pa je treba tarifne kvote odpreti vsako leto.
(5)
Za predelane kmetijske proizvode, ki so zajeti v Protokolu 3, niso pa našteti v tej uredbi ali za katere so bile kvote po tej uredbi izčrpane, se še naprej uporablja trgovinska določba iz Protokola 3.
(6)
Z Uredbo Sveta (ES) št. 1446/2002 z dne 8. avgusta 2002 o opustitvi in odprtju tarifnih kvot za uvoz nekaterih kmetijskih proizvodov s poreklom iz Bolgarije v Skupnost in o spremembi Uredbe (ES) št. 1477/2000 (5) so se odprle letne tarifne kvote za uvoz nekaterih predelanih kmetijskih proizvodov s poreklom iz Bolgarije v Skupnost. Samo količine za tarifne kvote z zaporednima št. 09.5463, 09.5487 in zaporedno št. 095479 se še naprej uporabljajo v letu 2004.
(7)
Predelani kmetijski izdelki, ki niso zajeti v Prilogi I k Pogodbi in izvoženi v Bolgarijo naj ne bi bili upravičeni do izvoznih nadomestil iz Uredbe Komisije (ES) št. 1520/2000 z dne 13. julija 2000 o določitvi skupnih podrobnih pravil za uporabo sistema dodeljevanja izvoznih nadomestil za nekatere kmetijske proizvode, izvožene kot blago, ki ni zajeto v Prilogi I k Pogodbi, in o merilih za določanje višine takšnih nadomestil (6).
(8)
Uredba Komisije (EGS) št. 2454/93 z dne 2. julija 1993 o izvedbenih predpisih za Uredbo Sveta (EGS) št. 2913/92 o carinskem zakoniku Skupnosti (7) določa sistem za upravljanje tarifnih kvot. Tarifne kvote, ki jih odpira ta uredba, naj upravljajo organi Skupnosti in države članice v skladu s tem sistemom.
(9)
Potrebne ukrepe za izvedbo te uredbe je treba sprejeti v skladu s Sklepom Sveta št. 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil (8) -
SPREJEL NASLEDNJO UREDBO:
Člen 1
S 1. oktobrom 2004 se uporabljajo carinske dajatve iz Priloge I za uvoz blaga s poreklom iz Bolgarije, naštetega v tej Prilogi.
Člen 2
1. Tarifne kvote Skupnosti za dajatev prost uvoz blaga s poreklom iz Bolgarije iz Priloge II so odprte vsako leto od 1. januarja do 31. decembra. Za leto 2004 so odprte za obdobje od 1. oktobra do 31. decembra 2004. Količine za leto 2004 se znižajo sorazmerno glede na že pretečene cele mesece, razen za tarifne kvote po zaporednih št. 09.5463, št. 09.5487 in št. 09.5479.
2. Količine za tarifne kvote po zaporednih št. 09.5463, št. 09.5487 in št. 09.5479, ki so odprte po Uredbi (ES) št. 1446/2002 in ki so v prostem prometu od 1. januarja do 30. septembra 2004, se v celoti vštejejo v količine v ustreznih tarifnih kvotah iz Priloge II.
Člen 3
Predelani kmetijski proizvodi, našteti v Prilogi III k tej uredbi, ki se izvažajo v Bolgarijo, niso upravičeni do izvoznih nadomestil po Uredbi (ES) št. 1520/2000.
Člen 4
Za predelane kmetijske proizvode, ki niso zajeti v Prilogi 1 ali za katere so kvote iz Priloge II izčrpane, se uporabijo določbe iz Protokola 3.
Člen 5
V skladu s postopki iz člena 7(2) lahko Komisija začasno prekine ukrepe iz členov 1, 2 in 3 v primeru neuporabe recipročnih preferenc, dogovorjenih z Bolgarijo.
Člen 6
Tarifne kvote iz Priloge II k tej uredbi upravlja Komisija v skladu s členi 308a, 308b in 308c Uredbe (EGS) št. 2454/93.
Člen 7
1. Komisiji pomaga Odbor iz člena 16 Uredbe (ES) št. 3448/93 (9), v nadaljevanju „odbor.“
2. Pri sklicevanju na ta odstavek se uporabijo členi 4 in 7 Sklepa 1999/468/ES.
Obdobje iz člena 4(3) Sklepa 1999/468/ES je en mesec.
3. Odbor sprejme svoj poslovnik.
Člen 8
Ta uredba začne veljati tretji dan po objavi v Uradnem listu Evropske unije.
Uporablja se od 1. oktobra 2004.
Ta uredba je v celoti zavezujoča in se neposredno uporablja v vseh državah članicah.
V Bruslju, 24. septembra 2004

Labels: 3
15
18